Oliy sport mahorati instituti faoliyatini tashkil qilish chora-tadbirlari toʻgʻrisida
(resolution, 2024-05-29)

Olimpiya va paralimpiya sport turlari boʻyicha yuqori malakali hamda zamonaviy bilim va texnologiyalarni oʻzlashtirgan trener, hakam, seleksioner va boshqa mutaxassislarni tayyorlash maqsadida, shuningdek, Oʻzbekiston Respublikasi Prezidentining 2021-yil 5-noyabrdagi “Sport taʼlimi tizimini tubdan takomillashtirish orqali olimpiya va paralimpiya sport turlari boʻyicha sportchilar zaxirasini shakllantirish sifatini yanada oshirish chora-tadbirlari toʻgʻrisida”gi PQ-5279-son qaroriga muvofiq: 1. Quyidagilar: professional taʼlim tizimini tamomlagan bitiruvchilar uchun oʻqish davomiyligi uch yil hisoblanadigan davlat oliy taʼlim muassasasi shaklidagi ixtisoslashtirilgan Oliy sport mahorati instituti (keyingi oʻrinlarda — Institut) tashkil qilinganligi; Institutga olimpiya va paralimpiya sport turlari boʻyicha milliy terma jamoa aʼzosi boʻlgan yoshlarni ularning sport natijalariga qarab hamda seleksiya boʻyicha davlat granti asosida oʻqishga qabul qilish belgilanganligi maʼlumot uchun qabul qilinsin. 2. Institutning asosiy vazifalari etib quyidagilar belgilansin: taʼlimning zamonaviy innovatsion texnologiyalarini joriy qilgan holda va ilgʻor xorijiy tajribani inobatga olib jismoniy tarbiya va sport sohasida yuqori malakali kadrlarni tayyorlash, jumladan Xalqaro toifadagi Oʻzbekiston sport ustasi hamda Oʻzbekiston sport ustasi, shuningdek, Oʻzbekiston sport ustaligiga nomzod sportchilarni tayyorlash; jismoniy tarbiya va sport sohasida kadrlar tayyorlash tizimini takomillashtirish va modernizatsiya qilishga qaratilgan yangi taʼlim dasturlarini hamda oʻquv mashgʻulotlarining innovatsion shakllarini ishlab chiqish va joriy etish; talabalarning kasbiy moyilligi, mahorati va koʻnikmalarini chuqur rivojlantirish; talabalarning respublika va xalqaro musobaqalarda ishtirokini taʼminlash, bu borada sport zaxirasi va milliy terma jamoalar tarkibini shakllantirishda ishtirok etish; sport sohasiga yoʻnaltirilgan ilmiy-amaliy tadqiqotlar olib borish va ilmiy ishlanmalarni amaliyotga tatbiq qilish; taʼlim va ilmiy faoliyatning ishlab chiqarish bilan uzviy integratsiyalashuvi uchun shart-sharoitlar yaratish; istiqbolli bitiruvchi sportchilarni chet el sport va ilmiy-tadqiqot muassasalariga oʻqishga yuborish orqali Institutning ilmiy-pedagogik salohiyatini oshirish; zamonaviy taʼlim texnologiyalariga asoslangan oʻquv jarayonlarini joriy qilish boʻyicha ilgʻor xorijiy tajribalarni tatbiq etish, jismoniy tarbiya va sport sohasi uchun kadrlar tayyorlash tizimi hamda ochiq axborot-taʼlim muhitini rivojlantirishga koʻmaklashish. 3. Belgilansinki: Institutda oʻquv jarayoni 2023/2024 oʻquv yilidan boshlanadi; Institutga talabalarni qabul qilish Olimpiya va Paralimpiya kollejlari bitiruvchilarining sport natijalari (qoida tariqasida aʼlo va yaxshi baholarga ega boʻlgan iqtidorli oʻquvchi-sportchilar orasidan) asosida amalga oshiriladi; Institutga talabalarni qabul qilish shaffof va ochiq tanlov asosida oʻtkaziladi; Institutga talabalarni qabul qilish parametrlari Oʻzbekiston Respublikasi taʼlim muassasalariga oʻqishga qabul qilish boʻyicha davlat komissiyasi tomonidan belgilanadi; Institutga talabalarni qabul qilish parametrlari davlat buyurtmasi sifatida har bir sport turining xususiyatidan (vazn toifasi, sportchilar soni, shu jumladan sportchi-ayollar soni, jamoaviy sport turlari boʻyicha tegishli sport turida ishtirok etadigan sportchilar soni va boshqalar) kelib chiqib, hududlarda iqtidorli yoshlarni aniqlash, tanlash va saralash (seleksiya) maxsus sport tizimini boshqarish platformasida shakllangan Olimpiya va Paralimpiya kollejlari bitiruvchilarining sport natijalari asosida shakllantiriladi; Institut bitiruvchilariga tanlangan sport turi boʻyicha “trener” va “trener-seleksioner” mutaxassisliklari beriladi. Institut bitiruvchilariga Oʻzbekiston Respublikasida oliy taʼlim toʻgʻrisidagi hujjat sifatida tan olinadigan davlat namunasidagi diplom beriladi; Institut talabalari sport va ommaviy jismoniy tarbiya tadbirlarining kalendar rejalariga muvofiq oʻtkaziladigan respublika musobaqalarida toʻgʻridan-toʻgʻri ishtirok etadi; Institut talabalarini yashash uchun jihozlar, sutkalik oziq-ovqat normasi bilan taʼminlashda Olimpiya va Paralimpiya kollejlarining normativlari tatbiq etiladi; Institut Yoshlar siyosati va sport vazirligi tizimiga kiradi; Natijador sportchilarni tayyorlaganligi uchun Institut rahbar, trener va tibbiyot xodimlarini moddiy ragʻbatlantirish sport turlarini rivojlantirish respublika markazlarining rahbar, trener va tibbiyot xodimlari mehnatini moddiy ragʻbatlantirish tartibiga muvofiq amalga oshiriladi. 4. Quyidagilar Institut faoliyatini moliyalashtirishning manbalari etib belgilansin: Davlat budjeti mablagʻlari; xoʻjalik faoliyati boʻyicha va shartnoma asosida koʻrsatilgan xizmatlardan tushumlar; jismoniy va yuridik shaxslarning homiylik xayriyalari; xalqaro moliya institutlari va xorijiy tashkilotlarning grantlari; qonunchilik hujjatlarida taqiqlanmagan boshqa manbalar. 5. Institutga quyidagi huquqlar berilsin: taʼlim jarayonining oʻziga xos xususiyatlarini inobatga olgan holda oʻquv rejalari va oʻquv dasturlarini mustaqil ishlab chiqish va tasdiqlash; oʻquv rejalaridagi nazariy taʼlim ulushini qisqartirish hisobiga amaliy mashgʻulotlar hajmini oshirish; professor-oʻqituvchilar oʻquv yuklamasini mustaqil meʼyorlashtirish, shuningdek, trenerlar va pedagog xodimlar tomonidan oʻquv-metodik, ilmiy-tadqiqot ishlari olib borilishini, “ustoz-shogird” anʼanalari joriy qilinishini ragʻbatlantirib borish. 6. Oliy sport mahorati instituti faoliyatini tashkil etish boʻyicha qoʻshimcha chora-tadbirlar dasturi ilovaga muvofiq tasdiqlansin. 7. Yoshlar siyosati va sport vazirligi (A. Ikramov) 2023/2024 oʻquv yiliga qadar: Institut ustavini belgilangan tartibda tasdiqlasin va uni davlat roʻyxatidan oʻtkazish choralarini koʻrsin; Institut tuzilmasini oliy taʼlim muassasalari uchun belgilangan normativlarga muvofiq tasdiqlasin; Institutning boʻlimlari, fakultetlari va kafedralari shakllantirilishini, uning taʼlim tizimi va jismoniy tarbiya va sport sohasida zamonaviy bilimlarga, shuningdek, amaliy ish tajribasiga ega yuqori malakali mutaxassislar, jumladan xorijiy mutaxassislar bilan toʻldirilishini, oʻqituvchilar, trenerlar va mutaxassislarning professional koʻnikmalari va bilim darajalarini uzluksiz oshirish uchun shart-sharoitlar yaratilishini taʼminlasin; zarur oʻquv rejalari va oʻquv dasturlari, oʻquv-metodik materiallar va qoʻllanmalar ishlab chiqilishini taʼminlasin; Oliy va oʻrta maxsus taʼlim vazirligi bilan birgalikda Olimpiya va Paralimpiya kollejlarida tayyorlanadigan kasblar (mutaxassisliklar)ning malaka talabi va oʻquv rejalarini professional standartlar asosida takomillashtirsin. 8. Yoshlar siyosati va sport vazirligi Oʻzbekiston Milliy olimpiya qoʻmitasi va Oʻzbekiston Milliy paralimpiya qoʻmitasi bilan birgalikda: Institut talabalarining sport tayyorgarlik mashgʻulotlarini yuqori darajada tashkil etish maqsadida sport turlari boʻyicha milliy terma jamoalar bosh trenerlarini Institutning oʻquv-mashq jarayonlariga jalb qilish; Institut talabalarini sport va ommaviy jismoniy tarbiya tadbirlarining kalendar rejalariga muvofiq yil davomida uzluksiz oʻquv-mashgʻulot yigʻinlariga jalb etish hamda xalqaro musobaqalarda ishtirokini taʼminlash choralarini koʻrsin. 9. Institut tuzilmasida yuridik shaxs maqomiga ega boʻlmagan: Axborot-resurs markazi; Tibbiyot boʻlimi tashkil qilinsin. Yoshlar siyosati va sport vazirligi: a) 2023/2024 oʻquv yiliga qadar Axborot-resurs markazining mahalliy hamda xorijiy oʻquv, ilmiy va badiiy adabiyotlar, darsliklar hamda oʻquv qoʻllanmalari bilan toʻldirilishini taʼminlasin; b) Sogʻliqni saqlash vazirligi bilan birgalikda: 2023/2024 oʻquv yiliga qadar Institutning tibbiyot boʻlimini malakali mutaxassislar bilan toʻldirsin; Institutning musobaqalarga tayyorgarlik va musobaqalar davrida katta jismoniy yuklama ostida harakat qiladigan sportchi-talabalarini tezkorlik bilan tiklab olish uchun farmakologik koʻmak berish maqsadida 2023-yildan boshlab har yili dekabr oyiga qadar zarur dori vositalari bilan taʼminlash boʻyicha Moliya vazirligiga asoslantirilgan hisob-kitoblarni taqdim etsin. 10. Sportni rivojlantirish vazirligi hamda Samarqand viloyati hokimligining Institutni Samarqand shahri, Ibn Sino koʻchasi, 17a-uy manzili boʻyicha joylashtirish haqidagi taklifiga rozilik berilsin. 11. Moliya vazirligi (T. Ishmetov) Institut faoliyatini saqlash bilan bogʻliq zarur mablagʻlarning 2023-yildan boshlab Davlat budjeti parametrlarida nazarda tutilishini taʼminlasin. 12. Sportni rivojlantirish vazirligi manfaatdor vazirlik va idoralar bilan birgalikda uch oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 13. Mazkur qarorning ijrosini samarali tashkil qilishga masʼul va shaxsiy javobgar etib yoshlar siyosati va sport vaziri A.I. Ikramov, yoshlar siyosati va sport vazirining oʻrinbosari D.Sh. Raximova va Samarqand viloyati hokimi E.O. Turdimov belgilansin. Qaror ijrosini muhokama qilib borish, ijro uchun masʼul tashkilotlar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov hamda Oʻzbekiston Respublikasi Prezidentining maslahatchisi K.K. Kuranbayev zimmasiga yuklansin. T/r Chora-tadbirlar Amalga oshirish mexanizmi Bajarish muddatlari Moliyalashtirish manbalari Bajarish uchun masʼullar 1. Oliy sport mahorati instituti (keyingi oʻrinlarda — Institut)da tayyorlanadigan kasblar va lavozimlar boʻyicha ishlab chiqilgan kasb standartlari asosida malaka talablari, oʻquv rejalari va oʻquv dasturlarini ishlab chiqish va tasdiqlash. 1. Malakali mutaxassislarni jalb qilgan holda ishchi guruh shakllantirish. 2022-yil noyabr - Sportni rivojlantirish vazirligi, Oliy va oʻrta maxsus taʼlim vazirligi, Bandlik va mehnat munosabatlari vazirligi 2. Mavjud kasb standartlarini qayta oʻrganib chiqish hamda zaruratga koʻra qayta tasdiqlash. 2022-yil dekabr 3. Tasdiqlangan kasb standartlari asosida malaka talablari, oʻquv rejalari va oʻquv dasturlarini tasdiqlash. 2023-yil avgust 2. Institutda mahorat darslari va maxsus mashgʻulotlarni oʻtkazish uchun yetakchi xorijiy taʼlim va ilmiy muassasalarning malakali olimlari hamda jismoniy tarbiya va sport mutaxassislarini taklif etish. 1. Tajriba almashish maqsadida xorijiy yetakchi turdosh oliy taʼlim muassasalari professor-oʻqituvchilari va tajribali mutaxassislarining mahorat darslarini tashkil etish. 2. Konferensiya va ilmiy seminarlarga hamda ilmiy ishlar muhokamalariga malakali olimlar hamda jismoniy tarbiya va sport mutaxassislarini taklif etish. 2023/2024 oʻquv yilidan boshlab Sportni qoʻllab-quvvatlash jamgʻarmasi mablagʻlari Yoshlar siyosati va sport vazirligi,Oliy taʼlim, fan va innovatsiyalar vazirligi, Tashqi ishlar vazirligi 3. Xorijiy oliy taʼlim muassasalari bilan oʻzaro tajriba almashinuv amaliyotini kengaytirish. Professor-oʻqituvchilar va trenerlarni xorijiy mamlakatlardagi yetakchi oliy taʼlim muassasalariga stajirovkaga yuborish. 2023/2024 oʻquv yilidan boshlab Sportni qoʻllab-quvvatlash jamgʻarmasi mablagʻlari Yoshlar siyosati va sport vazirligi, Oliy taʼlim, fan va innovatsiyalar vazirligi, Tashqi ishlar vazirligi 4. Institutning Axborot-resurs markazi faoliyatini tashkil etish. 1. Axborot-resurs markazini malakali kadrlar bilan toʻldirish. 2. Axborot-resurs markazini oʻquv-metodik adabiyotlar, axborot materiallari (shu jumladan ularning elektron variantlari), maxsus davriy nashrlar bilan taʼminlash. 3. Axborot-resurs markazini mebel, inventar, axborot-kommunikatsiya vositalari bilan taʼminlash. 4. Talabalarning mustaqil taʼlim olishlari uchun masofaviy elektron taʼlim platformasini tashkil etish hamda elektron axborot resurs manbalari (taqdimotlar, tarqatma materiallar, maʼruza matnlari, video va audio darslar) bilan boyitib borish. 2023-yil avgust Sportni qoʻllab-quvvatlash jamgʻarmasi mablagʻlari Yoshlar siyosati va sport vazirligi,Oliy taʼlim, fan va innovatsiyalar vazirligi 5. Institutni sport turlari boʻyicha zamonaviy texnik vositalar va maxsus laboratoriya uskunalari (anjomlari) bilan jihozlash. 1. Institutda tashkil etiladigan laboratoriyalar hamda ular uchun zarur boʻlgan jihozlar roʻyxatini shakllantirish. 2023-yil mart Ilm-fanni moliyalashtirish va innovatsiyalarni qoʻllab-quvvatlash jamgʻarmasi mablagʻlari Innovatsion rivojlanish agentligi,Yoshlar siyosati va sport vazirligi 2. Laboratoriyalarni zarur jihozlar bilan taʼminlash. 2023-yil avgust 6. Institutning taʼlim va boshqaruv jarayonida IT-texnologiya infratuzilmasini takomillashtirish. 1. Institut binolarini optik tolali simlar bilan jihozlash va yagona tarmoq boshqaruvini yaratish. 2. Institut binolari, shu jumladan Axborot-resurs markazida Wi-Fi hududlar tashkil etish, Internet tarmogʻidan keng foydalanish imkonini yaratish. 2023-yil iyul Ijrochilar mablagʻlari Yoshlar siyosati va sport vazirligi,Raqamli texnologiyalar vazirligi 7. Institutining shtatlar jadvali va xarajatlari smetasini roʻyxatdan oʻtkazish. Institutning shtatlar jadvali va xarajatlar smetasi loyihalarini ishlab chiqish va tasdiqlash. 2023-yil avgust - Yoshlar siyosati va sport vazirligi,Iqtisodiyot va moliya vazirligi